b"\n_START_ARTICLE_\nEl Mirall\n_START_SECTION_\nArgument\n_START_PARAGRAPH_\nL'Aleksei parla amb la seva dona sobre la seva situaci\xc3\xb3 actual i els motius pels quals s'han distanciat. En aquest sentit la pel\xc2\xb7l\xc3\xadcula \xc3\xa9s una evocaci\xc3\xb3 cont\xc3\xadnua de records i de sentiments que viatgen en diferents temps sense un ordre aparent: la relaci\xc3\xb3 amb la seva mare, la infantesa... que es mesclen amb material f\xc3\xadlmic de noticiari sobre la Guerra Civil Espanyola, la Segona Guerra Mundial i l'enfrontament entre la URSS i la Xina per l'illa Damanski. En la pel\xc2\xb7l\xc3\xadcula sonen poemes escrits i recitats per Arseni Tarkovski, pare del director. Retracta un passat que \xc3\xa9s el seu, per\xc3\xb2 tamb\xc3\xa9 el d'un pa\xc3\xads i el de l'esdevenidor mundial._NEWLINE_L'estructural especular de l'argument de la pel\xc2\xb7l\xc3\xadcula es veu potenciada per la interpretaci\xc3\xb3 per una mateixa actriu, Margarita T\xc3\xa9rekhova, tant de la mare de l'Aleksei com de la de l'Ignat, essent tots dos nens tamb\xc3\xa9 interpretats per un mateix actor, Ignat Dan\xc3\xadltsev.\n_START_SECTION_\nCaracter\xc3\xadstiques de la pel\xc2\xb7l\xc3\xadcula\n_START_PARAGRAPH_\nTarkovski presenta, com una personalitat distingida en el terreny cinematogr\xc3\xa0fic, un cinema no convencional, allunyant-se totalment dels c\xc3\xa0nons establerts: no at\xc3\xa9n a una estructura narrativa, sin\xc3\xb3 que mostra els seus propis sentiments, sense interessar-li divertir o agradar l'espectador. En ser de car\xc3\xa0cter autobiogr\xc3\xa0fic, s'aboca a realitzar un homenatge apassionat de la seva fam\xc3\xadlia i de la seva llar. Per tant, \xc3\xa9s una pel\xc2\xb7l\xc3\xadcula que no intenta ensenyar res, no tracta d'insinuar res, simplement intenta provocar sentiments bonics, les idees, de tal forma que qui vegi la pel\xc2\xb7l\xc3\xadcula relacioni tals evocacions amb la seva pr\xc3\xb2pia vida i s'hi senti identificat. _NEWLINE_Segons Tarkovski, com m\xc3\xa9s personal fos all\xc3\xb2 representat a la pantalla, m\xc3\xa9s gran seria el grau de proximitat i d'emotivitat de les imatges en l'espectador. Tanmateix, el llenguatge emprat en la pel\xc2\xb7l\xc3\xadcula acaba sent dif\xc3\xadcil de desxifrar, apropant-se a un hermetisme i a un simbolisme extrem, car el que per a ell resulten elements clau \xe2\x80\x94com per exemple la llet\xe2\x80\x94 per a l'espectador no t\xc3\xa9 tal significat. Aquesta dificultat de comprensi\xc3\xb3 de l'espectador es manifesta tamb\xc3\xa9 en l'\xc3\xbas intencionat d'actors que encarnen personatges que es desdoblen._NEWLINE_Aquesta obra uneix diferents elements cinematogr\xc3\xa0fics i manifestacions art\xc3\xadstiques que conformen un tot amb un significat est\xc3\xa8tic brillant. A m\xc3\xa9s de ser un pintor d'imatges cinematogr\xc3\xa0fiques, Tarkovski explora les diferents possibilitats que li ofereix la natura, centrant-se en captar i ressuscitar aquella vida natural de la terra, els arbres, el vent, el foc i l'aigua a trav\xc3\xa9s, principalment, dels sorolls de la natura. De fet digu\xc3\xa9 \xc2\xabqui no hagi parat atenci\xc3\xb3 a aquests sorolls es perd una meravella\xc2\xbb. I, encara que fa \xc3\xbas de diverses peces musicals admirables, per a ell no eren necess\xc3\xa0ries, at\xc3\xa8s que el m\xc3\xb3n ja sonava massa b\xc3\xa9. Aquesta import\xc3\xa0ncia que concedeix Tarkovski al soroll es fa encara m\xc3\xa9s evident en l'\xc3\xbas constant de la veu en off, a m\xc3\xa9s del recitat de diversos poemes escrits pel seu pare. D'altra banda, manifesta el seu inter\xc3\xa8s en la il\xc2\xb7luminaci\xc3\xb3 i en l'\xc3\xbas dels colors, alternant material f\xc3\xadlmic del noticiari en blanc i negre amb imatges amb una il\xc2\xb7luminaci\xc3\xb3 a c\xc3\xa0rrec del director de fotografia Gueorgui Rerberg, unes en tons s\xc3\xadpies i d'altres en color. La seva sensibilitat pels elements pl\xc3\xa0stics s'observa tamb\xc3\xa9 en la incorporaci\xc3\xb3 d'un llibre sobre pintures de Leonardo da Vinci.\n_START_SECTION_\nElaboraci\xc3\xb3 del gui\xc3\xb3\n_START_PARAGRAPH_\nTot i que la idea inicial provenia d'anys enrere, Tarkovski comen\xc3\xa7\xc3\xa0 a treballar en el gui\xc3\xb3 mentre feia la pel\xc2\xb7l\xc3\xadcula Andrei Rubliov. Estava treballant en col\xc2\xb7laboraci\xc3\xb3 amb una altra persona quan va con\xc3\xa8ixer la personalitat de Mixarin i s'adon\xc3\xa0 que havia de fer-ho amb ell. Tots dos coincidien en els elements biogr\xc3\xa0fics: la relaci\xc3\xb3 amb llur mare, la infantesa, etc., per la qual cosa s'entengueren prou b\xc3\xa9._NEWLINE_Durant quinze dies es varen tancar per poder acabar el gui\xc3\xb3. Escrivien dos episodis al mat\xc3\xad i al vespre se'ls intercanviaven per corregir-los, de tal manera que cadasc\xc3\xba escrivia 14 episodis. Aquest ritme no va fallar cap dia. Tanmateix, va haver-hi una discussi\xc3\xb3 per una escena principal que no acabava de conv\xc3\xa8ncer a Tarkovski. Davant d'aix\xc3\xb2, Mixarin va seure davant de la m\xc3\xa0quina d'escriure i torn\xc3\xa0 a redactar l'episodi conflictiu, que finalment va suposar un dels m\xc3\xa9s brillants de la pel\xc2\xb7l\xc3\xadcula."